Yolo Temba Safari vir leierskap
TUISBLAD PROGRAM ALGEMEEN EN PRYS INSKRYWINGSVORM
YOLO TEMBA SAFARI VIR OUENS EN MEISIES
2 Oktober tot 12 Oktober 2015
Ons het besluit om die Okavango Vasbyt wat vir meisies gereël is, te staak en die tydgleuf te gebruik om 'n veldgidskursus en avontuurkamp vir beide geslagte te doen. Die kursus sal voortaan bekend staan as die Yolo Safari. Dit is daarop gemik om die kanse wat die lewe aanbied met albei hande aan te gryp. Yolo staan dan ook vir "you only live once". Ons lewe een keer en wil dit daarom voluit gebruik.
Die kursus sal op geen manier die Vasbyt probeer nadoen nie. Dinge soos rekspronge sal byvoorbeeld opsioneel wees.
Die mikpunt gaan leierskapsontwikkeling en die opdoen van veld- en natuurkennis wees. Daar sal beslis van jou verwag word om in 'n span te werk en daar sal steeds fisieke aktiwiteite wees. Jy sal saam met jou toerleier in die veld stap en steeds leer van die natuur, maar dit sal geensins 'n uithou-avontuur wees nie. Ons sal byvoorbeeld ligte oefeninge doen omdat geen leier sonder fiksheid kan klaarkom nie, maar ons gaan beslis nie grense probeer toets of verskuif nie.
Jou toerleier is 'n hoogaangeskrewe veldkenner wat feitlik klaar is met 'n meestersgraad in Wildlewebestuur. Daarbenewens het hy 'n meestersgraad in leierskapsontwikkeling. Hy gaan hierdie kennis aanwend om jou 'n voorsprong in die lewe te gee.
Hierdie kursus is nie nuut nie. Dit was vroeër bekend as die Junior Gids-kursus en was geweldig gewild. Dit is net gestaak omdat ons nie in daardie stadium toegelaat is om dit in Botswana se nasionale parke aan te bied nie.
Die wetenskaplike basis waarop dit aangebied word, verseker dat jy dissipline leer en kennis opdoen. Trouens, dit gaan waarskynlik die lekkerste vakansie van jou lewe word. Daar sal niks van jou gevra word wat die toerleiers nie ook bereid is om te doen nie.
Ons streef dus daarna om sover moontlik in kampe met goeie geriewe te bly, maar in die Zambezi-streek (die ou Caprivi) gaan daar net basiese geriewe wees.
Ons glo dat jongmense wat daarvan droom om 'n verskil in die wêreld te maak, eenvoudig die kursus moet doen. Dit gaan jou 'n besliste voorsprong in die lewe gee wat moeilik ingehaal sal kan word.
Ons toer begin op 2 Oktober 2015 om 10h45 by O.R. Tambo Internasionale Lughawe en jy sal betyds terug wees vir skool op 13 Oktober. Jou vliegkaartjie vanaf George, Port Elizabeth of Kaapstad tot in Victoria Falls en terug is ingesluit. Mense wat matriekafskeidverpligtinge het, moet daarop let dat die toer dalk daarmee kan bots.
Deur vir hierdie avontuur in te skryf, verbind jy jouself daartoe om hard te werk en 'n groot sukses daarvan te maak. As jy nie belangstel nie, is jy welkom om by die huis te bly. As jy saamkom sal jy ook moet saamwerk.
Ons verkies dat leerders van graad 9 tot 10 die kursus bywoon, maar graad 11's is ook welkom.
Die koste van hierdie toer sal R14 609 beloop. Dit sluit alle etes, vervoer en ontspanning in. White water rafting en die Victoria-watervalle is ook ingesluit. Dit alleen kos meer as R2 000 per persoon, maar is ingesluit by die prys. Dit is 'n uitdruklike voorwaarde vir deelname aan die toer dat jy nie meer as R700 sakgeld mag saamneem nie. As jy rekspronge wil doen, moet jy so aandui op die inskrywingsvorm en R800 ekstra daarvoor betaal.
Die toer is vol aangename verrassings. Daar gaan egter verwag word van jou om orals 'n bydrae te lewer. As jy 'n luilekker seevakansie soek, is hierdie toer waarskynlik nie vir jou bedoel nie.
Op hierdie toer rook en drink ons nie en dit geld ook vir my. Wat julle eet en drink, eet en drink ons. As daar koeldrank is kry die volwassenes slegs as daar oorbly en as ons eet, eet die volwassenes laaste. As ons 'n luukse vir ons gun, maak ons seker dat julle ook daarin deel.
As jy 'n persoon met karakter is wat avontuur wil beleef, lang ente wil bestuur in die veld, die omgewing wil leer ken en wil uitstyg bo die gemiddelde, is hierdie kursus waarskynlik net waarvoor jy gewag het.